
2013 M. LIETUVA PIRMININKAUS ES TARYBAI

2013 m. birželio 28 d. pranešimas VIR

ERK pranešimas: Airijos ambasadorė Lietuvoje teigia, kad Lietuvos pirmininkavimas ES Tarybai bus sėkmingas
Šiandien Europos reikalų komiteto posėdyje Airijos ambasadorė Lietuvoje Filomena Murnaghan (Philomena Murnaghan) pristatė Airijos pirmininkavimo Europos Sąjungos (ES) Tarybai, kuris baigiasi šį savaitgalį, rezultatus. Kaip vieną iš esminių pasiekimų ji išskyrė vakar ryte pagaliau pasiektą politinį susitarimą dėl 960 mlrd. eurų daugiamečio (2014–2020 m.) ES biudžeto, dėl kurio kitą savaitę dar turėtų balsuoti Europos Parlamentas. 

F. Murnaghan taip pat vardijo susitarimus dėl Bankų gaivinimo ir pertvarkymo direktyvos, naujos įdarbinimo ir socialinių inovacijų programos, jaunimo nedarbo priemonių, geresnio vartotojų informavimo apie jų investicijas, reformuotos ES žuvininkystės politikos ir bendrosios žemės ūkio politikos reformos.  
„Esu tikra, kad pirmasis Lietuvos pirmininkavimas ES Tarybai bus didelė sėkmė“, – komiteto posėdyje sakė Airijos ambasadorė. 

Seimo Pirmininko pavaduotojas, komiteto pirmininkas Gediminas Kirkilas padėkojo Filomenai Murnaghan už sėkmingą Airijos pirmininkavimą ir paramą Lietuvai, rengiantis pirmajam  pirmininkavimui. „Tačiau mes dar tęsime darbą kartu su Airija pirmininkavimo trejete, nors pačios Airijos pirmininkavimas baigėsi, ir mes toliau tikimės Airijos palaikymo ateityje“, – teigė jis. 

„Airija yra ta valstybė, kuri labai aiškiai pajuto ES narystės naudą ir, kuri, prisijungusi prie ES, pakilo. Tai visos ES sėkmės pavyzdys“, – kalbėjo Seimo Pirmininko pavaduotojas, komiteto pirmininko pavaduotojas Petras Auštrevičius. 

Lietuva pirmininkavimą ES Tarybai pradeda jau kitą savaitę. 

Seimo Pirmininko pavaduotojo Gedimino Kirkilo patarėja

